ବ୍ରହ୍ମପୁର, ଅଗଷ୍ଟ ୧୪(ଲୋକାଲ ୱାୟାର): ଶୁକ୍ରବାର ସୁଦ୍ଧା ଗଞ୍ଜାମ ଜିଲ୍ଲାରେ ଏକ ଲକ୍ଷରୁ ଅଧିକ ଲୋକଙ୍କର କରୋନା ଚିହ୍ନଟ ହୋଇଛି ।
ଏ ବାବଦରେ ଜିଲ୍ଲାପାଳ ବିଜୟ ଅମୃତା କୁଲାଙ୍ଗେ କହିଛନ୍ତି ଏହି ପରୀକ୍ଷଣରେ ଆଣ୍ଟିଜେନ୍ ଓ ଆରଟି-ପିସିଆର୍ ପରୀକ୍ଷା( ରିଭର୍ସ ଟ୍ରାନ୍ସକ୍ରିପ୍ସନ୍ ପଲିମରେଜ୍ ଚେନ୍ ରିୟାକ୍ସନ୍) କରାଯାଉଥିଲା ।
ଜିଲ୍ଲାପାଳ କହିଛନ୍ତି ଯେ, ଜିଲ୍ଲାରେ ନିୟମିତ ଭାବେ କରୋନା ନେଇ ସଚେତନତା କରାଯାଉଥିବା ବେଳେ ଜନସାଧାରଣ ସ୍ୱେଚ୍ଛାକୃତ ଭାବେ କରୋନା ପରୀକ୍ଷା ପାଇଁ ଆଗକୁ ଆସୁଛନ୍ତି ।
ଲୋକମାନେ କିପରି ସହଜରେ ଓ ସୁବିଧାରେ କରୋନା ପରୀକ୍ଷା କରାଇବେ ସେଥିପାଇଁ ଜିଲ୍ଲା ପ୍ରଶାସନ ପକ୍ଷରୁ ସବୁ ପଞ୍ଚାୟତ ଓ ସ୍ୱାସ୍ଥ୍ୟକେନ୍ଦ୍ରମାନଙ୍କରେ ସ୍ୱତନ୍ତ୍ର କ୍ୟାମ୍ପର ଆୟୋଜନ କରାଯାଉଛି ।
ଏହାଛଡ଼ା ସ୍କ୍ରିନିଂ, କରୋନା ଲକ୍ଷଣ ଥିବା ଲୋକଙ୍କୁ ଚିହ୍ନଟ, ବିଭିନ୍ନ ସ୍ଥାନରେ କରୋନା ପରୀକ୍ଷା ଓ ଚିକିତ୍ସା ଭଳି କାର୍ଯ୍ୟକ୍ରମମାନ ଜିଲ୍ଲା ପ୍ରଶାସନ ଦ୍ୱାରା ହାତକୁ ନିଆଯାଇଛି ।
ଯଦି ଜନସାଧାରଣ ପ୍ରଶାସନକୁ ସହଯୋଗ କରନ୍ତି ତେବେ ଆସନ୍ତା ଦିନରେ ଜିଲ୍ଲାରେ କରୋନା ପଜିଟିଭ୍ ସଂଖ୍ୟା ଆଉ ଅଧିକ ହ୍ରାସ ପାଇବ ବୋଲି ଆଶା କରାଯାଉଛି ବୋଲି ଜିଲ୍ଲାପାଳ କହିଛନ୍ତି ।
ଏହି ସମୟ ମଧ୍ୟରେ ଜିଲ୍ଲାରେ କରୋନା ପଜିଟିଭ୍ ମୃତୁ୍ୟ ମାମଲା ୧୫୦ ରେକର୍ଡ ଭାଙ୍ଗିଥିବା ବେଳେ ନୂଆ ୪ଟି ମାମଲା ଏଥିରେ ଯୋଡ଼ି ହୋଇଛି । ଏହାକୁ ମିଶାଇ ଏବେ ଜିଲ୍ଲାରେ ମୋଟ ମୃତ୍ୟୁ ସଂଖ୍ୟା ୧୫୧କୁ ପହଞ୍ଚିଛି ।
ତେବେ ଲୋକମାନେ କରୋନା ସମ୍ପର୍କରେ ଡେରିରେ ଜାଣୁଥିବାରୁ ଓ ଡାକ୍ତରଖାନା ପହଞ୍ଚିବାରେ ବିଳମ୍ବ ହେଉଥିବାରୁ ଜିଲ୍ଲାରେ ମୃତୁ୍ୟ ସଂଖ୍ୟା ଅଧିକ ହେଉଛି ।
